ประชาชนจำนวนมาก เข้าสักการะพระบรมรูปสมเด็จพระบูรพมหากษัตริยาธิราช ณ ปราสาทพระเทพบิดร เนื่องในวันจักรี
ประชาชนทั้งชาวไทยและนักท่องเที่ยวชาวต่างประเทศจำนวนมาก เดินทางเข้าเยี่ยมชมวัดพระศรีรัตนศาสดาราม หรือวัดพระแก้ว  โดยบางส่วนเข้าสักการะพระบรมรูปสมเด็จพระบูรพมหากษัตริยาธิราช ณ ปราสาทพระเทพบิดร ที่สำนักพระราชวังได้เปิดให้นักท่องเที่ยวได้เข้าเยี่ยมชมเนื่องในโอกาสวันจักรี ตั้งแต่เวลา 08.00 – 13.00 น. โดยหนึ่งในผู้ที่ได้มีโอกาสเข้าถวายสักการะพระบรมรูปฯกล่าวว่า แม้วันนี้จะมีเวลาเที่ยวชมไม่มาก แต่ก็ตั้งใจมาสักการะพระบรมรูปสมเด็จพระบูรพมหากษัตริยาธิราชด้วยความจงรักภักดีต่อสถาบัน เนื่องจากจะมีโอกาสได้เพียงปีละไม่กี่ครั้งเท่านั้น เช่นเดียวกับประชาชนอีกท่านหนึ่งที่กล่าวว่า ตั้งใจมาสักการะพระบรมรูปเพราะมีความศรัทธา เพราะไม่เคยมีโอกาสได้เข้าสักการะมาก่อน วันนี้จึงตั้งใจมาด้วยความศรัทธาแม้จะอายุมากถึง 73 ปีแล้ว และต้องเดินทางคนเดียวก็ตาม รู้สึกภูมิใจอย่างยิ่งในฐานะคนไทยที่ได้มีโอกาสเช่นนี้ ทั้งนี้ ในวันนี้พระบาทสมเด็จพระเจ้าอยู่หัว และสมเด็จพระนางเจ้าฯพระบรมราชินี มีหมายกำหนดการเสด็จพระราชดำเนินไปนมัสการพระพุทธมหามณีรัตนปฏิมากร และถวายบังคมพระบรมรูปสมเด็จพระบูรพมหากษัตริยาธิราช ในวันนี้ ทางสำนักพระราชวังจึงเปิดให้นักท่องเที่ยวสามารถเข้าชมวัดพระศรีรัตนศาสดารามฯ ได้ตั้งแต่เวลา 08.00 – 12.00 น.